## El Consell col·laborarà amb FISABIO i la UV en projectes d’investigació per a la identificació de víctimes de la Guerra Civil i del franquisme

*** L’acord contribuirà a millorar les taxes d’identificació, continuant la investigació amb noves tècniques i metodologies
* La Generalitat manté el reconeixement i la protecció del dret de les víctimes a la localització, l’exhumació i la identificació de les persones desaparegudes**

El Ple del Consell ha autoritzat un acord marc de col·laboració amb la Fundació per al Foment de la Investigació Sanitària i Biomèdica de la Comunitat Valenciana (FISABIO) i la Universitat de València-Estudi General per al desenrotllament de projectes d’investigació i innovació en la identificació de les víctimes de la Guerra Civil i del franquisme.

L’objectiu és promoure el desenrotllament de projectes de caràcter interdisciplinari en la identificació de víctimes, amb la finalitat de millorar les taxes d’identificació, continuant la investigació amb noves tècniques i metodologies, així com la seua transferència i difusió científica i social.

Entre les activitats que s’impulsaran figuren el desenrotllament de projectes d’investigació genètics, forenses i històrics, així com assessorament mutu en projectes d’investigació objecte de l’acord, i la difusió dels resultats a través de cursos, jornades i congressos.

D’esta manera, la Generalitat manté el reconeixement i la protecció del dret de les víctimes al fet que es duguen a terme activitats d’indagació, localització, exhumació i identificació de les persones desaparegudes. Este acord és continuació del que va firmar-se l’abril de 2021 per a avançar en les investigacions en curs, i tindrà una duració de quatre anys.

Fecha: 01/07/2025